Sigvaldi : Danirnir hóta að hætta að tala við mig ef við vinnum ekki Ungverja Henry Birgir Gunnarsson í Malmö skrifar 15. janúar 2020 10:30 Sigvaldi Björn var kátur í gær . Hornamaðurinn Sigvaldi Björn Guðjónsson sló eftirminnilega í gegn í leiknum gegn Rússum þar sem hann skoraði hvert glæsimarkið á fætur öðru . „ Það er ógeðslega gaman núna og verður bara skemmtilegra . Við erum góðir og með flott lið . Góð blanda í liðinu . Nú er það bara næsti leikur , “ sagði Sigvaldi hógvær en hann gat ekki neitað fyrir að það hefði verið mikið að gera í símanum eftir Rússa-leikinn . „ Það var mjög mikið . Líka eftir Danaleikinn því þá fóru allir Danirnir að senda á mig að við yrðum að vinna annars myndu þeir ekki tala við mig . Þetta er búið að vera gaman . “ Sigvaldi flutti til Danmerkur 12 ára gamall og spilaði handbolta þar áður en hann fór yfir til Elverum í Noregi . Hann heldur svo til Kielce í Póllandi næsta sumar . Hann á því marga félaga í Danmörku og finnst ekkert leiðinlegt að örlög Dana séu í höndum Íslands . „ Þetta er alveg geggjað og gott að vera á þessum stað og komnir áfram . Það væri geggjað að taka tvö stig með sér áfram , “ segir Sigvaldi en það verður örugglega sérstakt fyrir íslenska liðið að fá mikinn stuðning frá dönsku áhorfendunum . „ Þetta verður mjög spes . Það verður gaman að fá læti í höllina sem styðja okkur . Danirnir eru á hnjánum að grátbiðja okkur að vinna . “ Klippa : Danirnir láta Sigvalda ekki í friði Danir þurfa að treysta á Íslendinga í lokaumferðinni á morgun til þess að komast áfram í milliriðla á Evrópumótinu í handbolta . Dönsku blaðamennirnir hópuðust í kringum fyrirliða íslenska landsliðsins , Guðjón Val Sigurðsson , á blaðamannafundi íslenska liðsins í dag . Danir stóla á það að lið Guðmundar Guðmundssonar muni bjarga þeim á EM .